Source: https://drmarkolevai.hu/hogyan-zajlik-egy-birosagi-targyalas
Timestamp: 2020-06-04 13:56:15+00:00

Document:
Hogyan zajlik egy bírósági tárgyalás?
A legtöbb ember előbb-utóbb megfordul a bíróságon: pert indít vagy őt perlik be, esetleg tanúként hallgatják meg egy ügyben, ezért jó tisztában lenni azzal, miképp zajlik egy tárgyalás vagy tanúmeghallgatás és hogyan illik viselkedni a bíróságon.
Belépés a bíróság épületébe
A bíróság épületébe történő beléptetés biztonsági átvilágítással, csomagátvizsgálással, illetve fémdetektoros vizsgálattal jár. Biztonságtechnikai ellenőrzés mellőzésével, igazolványuk felmutatása után léphetnek be az épületbe többek között a bírák, ügyészek, ügyvédek.
Főszabály szerint a bírósági épületekbe 14 éven aluli gyermek nem léphet be és ott nem tartózkodhat, kivéve, ha például meghallgatása szükséges a tárgyaláson.
Általában a bírósági tárgyalások nyilvánosak, tehát hallgatóságként bárki részt vehet rajtuk.
A közérdeklődésre számot tartó ügyekről jegyzéket is vezetnek (tárgyalási jegyzék), ami a következő linkre kattintva érhető el: https://birosag.hu/targyalasi-jegyzekek A tárgyalási jegyzék alapján megtudhatjuk, hogy mikor és hol vannak a legizgalmasabb tárgyalások és ha érdekel minket az ügy, akkor be is ülhetünk a tárgyalásra.
A bíróság bizonyos esetekben (pl. üzleti titok megőrzése érdekében, kiskorú védelmében stb.) azonban jogosult a nyilvánosság kizárásáról dönteni és zárt tárgyalást tartani.
Felvételkészítés a tárgyaláson
Kép- és hangfelvételt kizárólag a média munkatársai jogosultak készíteni a nyilvánosság tájékoztatása érdekében.
A bíróság tagjairól, a jegyzőkönyvvezetőről és az ügyészről hozzájárulása nélkül készíthető kép- és hangfelvétel, azonban a felekről, tanúról, szakértőről és más perbeli személyekről csak kifejezett hozzájárulásuk esetén készíthető felvétel és a természetes személy fél teljes neve is csak hozzájárulással tüntethető fel a sajtóban.
Tárgyalótermi szabályok
A tárgyalóteremben minden jelenlévőnek meghatározott helye van. Polgári peres ügyben, ha szemben állunk a bírói pulpitussal, akkor bal kéz felől a felperes, jobb kéz felől az alperes foglal helyet, míg büntetőügyben bal oldalt az ügyész ül, jobb oldalt pedig az ügyvéd. Mindenki más (vádlott, hallgatóság stb.) a bírói asztallal szemben foglal helyet.
A per résztvevői a nyilatkozatokat állva teszik meg és az ítélethirdetést is állva kell meghallgatni.
A tárgyalásnak meghatározott rendje van, amely megszabja, hogy ki mikor szólalhat fel. Közbeszólni, engedély nélkül felszólalni nem lehet. A hallgatóság tagjai semmilyen körülmények között nem szólalhatnak fel. A hallgatóság azon tagjait, akik a tárgyalás rendjét megzavarják, a bíró rendreutasítja vagy a tárgyalásról kiutasítja, illetve kivezetteti. Ha a rendzavarást a felek vagy a tanú követte el, pénzbírság kiszabásának is helye van.
A tárgyalás rendje
A tárgyalásra a bíró szólítja be a résztvevőket. A tárgyalás kezdetén a bíró számba veszi a megjelenteket, majd a tanúkat kiküldi. A tanúknak ezután a folyosón kell várakozni addig, amíg nem szólítják őket.
A bíró az első tárgyaláson ismerteti, hogy milyen ügyről van szó, büntetőügy esetén pedig az ügyész felolvassa a vádiratot.
A bíró meghatározott sorrend szerint meghallgatja a feleket és értékeli a bizonyítékokat.
A bíróság a tanú személyes adatait rögzíti, majd tájékoztatja a tanút a tanúvallomás megtagadásának lehetőségéről, illetőleg a törvényben előírt figyelmeztetéseket is ismerteti, azaz, hogy a hamis tanúzást, illetőleg a tanúvallomás jogosulatlan megtagadását a törvény bünteti.
A tanúvallomás a következő esetekben tagadható meg:
ha a tanú a felek valamelyikének hozzátartozója,
aki magát vagy hozzátartozóját bűncselekmény elkövetésével vádolná,
aki hivatásánál fogva titoktartásra köteles (pl. ügyvéd, pap),
az üzleti titok megtartására köteles személy,
az ügyben korábban lefolytatott közvetítői eljárásban eljárt közvetítő, szakértő,
a médiában dolgozó olyan személy, aki a tanúvallomással felfedné a forrását.
A bíró részletesen meghallgatja a tanút mindarról, amiről az üggyel kapcsolatban tudomása lehet. A tanúnak a bíró és az eljárás többi résztvevője kérdéseket tehet fel.
A tanúként történő meghallgatás idejére a munkavállaló mentesül munkavégzési kötelezettsége alól, ha pedig költsége merült fel a bíróságon történő megjelenéssel kapcsolatban (pl. útiköltség), akkor kérheti költségeinek megtérítését is.
Amennyiben a tanú az idézés ellenére nem jelenik meg a tárgyaláson, úgy a bíróság pénzbírságot szabhat ki és elrendelheti a rendőrség által történő elővezetését is.
Amennyiben kérdése van a témával kapcsolatban és hatékony megoldására van szüksége, forduljon hozzám bizalommal!
Ingatlan Család Adatvédelem Követeléskezelés Munka Céges ügyek Öröklés Peres képviselet Egyéb

References: bíróság 
 bíróság 
 bíróság 
 bíróság 
 bíróság 
 bíróság